АХИРИСЕБ Ц1УМУР.

НУЖ т1огьолаб маялъ т1угьдуллъун къач1ан,

Т1орит1улел руго г1умрудул нухде,

Анц1ила цо соналъ г1акълугун лъай кьун,

Лъолеб буго гали ц1ияб г1умруде.

Г1аданлъи-ях1алъул дарсалги малъун,

Нух бит1улеб буго муг1рул т1огьазде,

Т1алил гьоц1ог1адаб гьуинлъиялда,

Рат1алъулел руго нуж цоцаздаса.

Анц1ила цо соналъ цадахъги ц1алун,

Роржун унел руго х1анч1и рахъ-рахъалъ,

Цого рахъинисан лъай-г1елму босун,

Рикьун унел руго г1умрудул нухал.

Нужей дарсал кьурал муг1алимзаби,

Ургъалида руго хадур ралагьун,

Бет1ер хъах1лъизег1ан кьурал дарсаца,

Кьог1аб къисматалде нуж ккелароян.

Кире ккананиги г1одоб рехуге,

Маг1арул намусги, меседил ях1ги,

К1очонге умумул, росу, рахьдал мац1,

Дуй тарбия кьурал муг1алимзаби

.

К1очонге школа, щибаб кьураб дарс,

Г1умрудул нухазда дуе ратизе,

К1очонге хабалалъ хваразул занал,

Къулгьу-алх1амалде т1аде рач1ине.

Нужой нух бит1айги школа лъуг1улел,

Щибаб лах1заталъ нуж кквейги Аллагьас,

Гьаб сухъмахънухдасан шагьраде щварал,

Щибаб галиялъулъ т1убайги мурад.

Х.Таймасханова